SK Úradný vestník Európskej únie C 165/7

VÝZVA NA PREDKLADANIE NÁVRHOV

„Podpora informačných opatrení týkajúcich sa politiky súdržnosti EÚ“

(2018/C 165/08)

1. Ciele a témy

Táto výzva sa vzťahuje na predkladanie návrhov týkajúcich sa financovania informačných opatrení v zmysle článku 58 písm. f) nariadenia Európskeho parlamentu a Rady (EÚ) č. 1303/2013 (1) z rozpočtových prostriedkov na rok 2018, ktoré boli oznámené rozhodnutím Komisie C(2018) 763 zo 14. februára 2018 (2).

Pomocou tejto výzvy na predkladanie návrhov by Európska komisia chcela vybrať potenciálnych príjemcov na vykonávanie viacerých informačných opatrení (3) spolufinancovaných Európskou úniou. Hlavným cieľom je poskytnúť podporu na tvorbu a šírenie informácií a obsahu súvisiaceho s politikou súdržnosti EÚ (4), pričom sa bude rešpektovať úplná redakčná nezávislosť zainteresovaných aktérov.

Konkrétne ciele tejto výzvy na predkladanie návrhov sú tieto:

— propagovať a podporovať úlohu kohéznej politiky a jej lepšie pochopenie v rámci podpory všetkých regiónov EÚ,

— zvyšovať informovanosť o projektoch financovaných Európskou úniou, najmä prostredníctvom politiky súdržnosti, a o ich vplyve na život ľudí,

— šíriť informácie a podporovať otvorený dialóg o politike súdržnosti, jej výsledkoch, jej úlohe pri plnení politických priorít EÚ, ako aj o jej budúcnosti,

— podnecovať účasť občanov na záležitostiach týkajúcich sa politiky súdržnosti a podporovať ich zapojenie do procesu stanovovania priorít pre budúcnosť tejto politiky.

V návrhoch sa znázorňuje a posudzuje úloha politiky súdržnosti pri napĺňaní politických priorít Európskej komisie a pri riešení súčasných a budúcich výziev v EÚ, jej členských štátoch, regiónoch, ako aj na miestnej úrovni. Návrhy by sa konkrétnejšie mali vzťahovať na prínos politiky súdržnosti pre:

— podporu zamestnanosti, rastu a investícií na regionálnej a národnej úrovni a pre zlepšenie kvality života občanov,

— pomoc pri napĺňaní hlavných priorít EÚ a členských štátov, medzi ktoré patrí okrem tvorby pracovných miest a rastu aj riešenie otázok spojených so zmenou klímy, s ochranou životného prostredia, posilnením výskumu a inovácie,

— prehĺbenie hospodárskej, sociálnej a územnej súdržnosti v EÚ a súčasné zníženie rozdielov medzi členskými štátmi a regiónmi EÚ a v rámci nich,

— pomoc oblastiam pri využívaní globalizácie hľadaním ich miesta vo svetovej ekonomike,

— posilnenie európskeho projektu, keďže politika súdržnosti priamo slúži občanom EÚ.

2. Oprávnení žiadatelia

Oprávnení žiadatelia (hlavní žiadatelia a spolužiadatelia, ako aj prípadné pridružené subjekty) musia byť právnické osoby usadené a zaregistrované v členskom štáte EÚ. Oprávnenými žiadateľmi (5) sú napríklad:

— mediálne organizácie/spravodajské agentúry (televízia, rozhlas, tlač, online médiá, nové médiá, kombinácia rôznych médií),

— neziskové organizácie,

— univerzity a iné vzdelávacie inštitúcie,

— výskumné centrá a strediská odborníkov (think-tanky),

— združenia európskeho záujmu,

— súkromné subjekty,

— orgány verejnej moci (6) (národné, regionálne a miestne), s výnimkou orgánov zodpovedných za vykonávanie politiky súdržnosti v súlade s článkom 123 nariadenia (EÚ) č. 1303/2013 zo 17. decembra 2013.

Fyzické osoby, ako aj subjekty zriadené výlučne na účel vykonávania projektov v rámci tejto výzvy na predkladanie návrhov nie sú oprávnenými žiadateľmi.

Informácia pre britských žiadateľov: kritériá oprávnenosti musia byť splnené počas celého trvania grantu. Ak Spojené kráľovstvo vystúpi počas grantového obdobia z EÚ bez toho, aby uzavrelo dohodu s EÚ, ktorou sa zabezpečí najmä to, že britskí žiadatelia budú naďalej oprávnenými žiadateľmi, prestanú sa vám poskytovať finančné prostriedky EÚ (pričom, ak to bude možné, budete naďalej do projektu zapojení), alebo budete na základe článku II.17 dohody o grante požiadaní opustiť projekt.

Žiadatelia, ktorí sa zúčastnili na výzve, ktorú vyhlásila Európska komisia v roku 2017 (výzva na predkladanie návrhov „Podpora informačných opatrení týkajúcich sa politiky súdržnosti EÚ“) (7) sú oprávnení bez ohľadu na výsledok ich predchádzajúcej žiadosti.

3. Kritériá vylúčenia a výberu

Žiadateľ (hlavní žiadatelia a spolužiadatelia) a pridružené subjekty musia podpísať čestné vyhlásenie, v ktorom potvrdia, že sa nenachádzajú ani v jednej zo situácií uvedených v článku 106 ods. 1 a článku 107 nariadenia o rozpočtových pravidlách (8) (pokiaľ ide o vylúčenie z účasti alebo o jej odmietnutie).

Žiadatelia (hlavní žiadatelia a spolužiadatelia) musia mať odborné spôsobilosti a príslušnú kvalifikáciu potrebnú na naplnenie navrhovaného informačného opatrenia, ako aj stabilné a dostatočné zdroje financovania, ktoré im umožnia vykonávať ich činnosť počas celého obdobia realizácie projektu alebo roka, na ktorý je grant udelený, a podieľať sa na jeho financovaní.

4. Kritériá udelenia grantu

Jednotlivé nástroje a činnosti, ktoré sú súčasťou projektu, by mali byť navzájom prepojené, mali by mať jasný koncepčný prístup a jasne stanovené výsledky, ktoré sa majú dosiahnuť. Mali by mať takisto výrazný vplyv, ktorý je merateľný pomocou relevantných ukazovateľov. Mali by mať regionálne zameranie.

Žiadosti sa budú posudzovať na základe týchto kritérií:

Kritériá Faktory, ktoré sa majú zohľadniť Dôležitosť (v bodoch) 1. Relevantnosť opatrenia a príspevok k cieľom výzvy na predkladanie návrhov — relevantnosť cieľov návrhu z hľadiska cieľov a priorít výzvy na predkladanie návrhov — relevantnosť typov informačných činností zvolených vzhľadom na daný(-é) región(-y) — pridaná hodnota k existujúcim iniciatívam vo všetkých regiónoch Európy — inovatívny charakter projektu so zreteľom na vývoj komunikačného prostredia, napr. multimediálny rozmer navrhovanej akcie 30 bodov (minimálna prahová hodnota 50 %) 2. Dosah a účinnosť opatrenia — špecifické, merateľné, dosiahnuteľné a relevantné ciele z hľadiska dosahu a šírenia — ako môže plán dosahu [vrátane napr. programu vysielania, distribučného(-ých) kanálu(-ov) a množstva zaručených kontaktov na základe predchádzajúcich záznamov] maximalizovať dosah na cieľovú skupinu na miestnej, regionálnej, multiregionálnej a národnej úrovni (multiplikačný účinok), napríklad formou spolupráce žiadateľov so sieťami a/alebo regionálnymi aktérmi/médiami — účinnosť navrhnutých metodík pri dosahovaní cieľov tejto výzvy vrátane metód na tvorbu obsahu, mechanizmu na zabezpečenie redakčnej nezávislosti a metód na budovanie technických riešení — plánovaná propagácia činností a metód šírenia výsledkov — opatrenia na monitorovanie pokroku — metodika hodnotenia ex-post — možnosti pokračovania projektu po ukončení požadovaného obdobia podpory EÚ 40 bodov (minimálna prahová hodnota 50 %) 3. Účinnosť opatrenia — nákladová účinnosť z hľadiska navrhovaných zdrojov, so zohľadnením nákladov aj očakávaných výsledkov 20 bodov (minimálna prahová hodnota 50 %) 4. Organizácia projektového tímu a kvalita riadenia projektu — kvalita navrhovaných mechanizmov koordinácie, systémy kontroly kvality a opatrenia na riadenie rizík — kvalita postupov prideľovania úloh z hľadiska realizácie činností navrhovaného opatrenia 10 bodov (minimálna prahová hodnota 50 %)

Návrh môže za kvalitu získať maximálne 100 bodov. Požadovaný minimálny celkový počet bodov je 60 zo 100, pričom za každé kritérium musí žiadosť získať minimálne 50 %. Na poradovník sa dostanú len návrhy, ktoré dosiahnu uvedené minimálne prahové hodnoty pre kvalitu. Dosiahnutie prahovej hodnoty neznamená automatické udelenie grantu.

5. Rozpočet a trvanie projektu

Celkový rozpočet vyčlenený na spolufinancovanie informačných opatrení v rámci tejto výzvy na predkladanie návrhov sa odhaduje na 5 000 000 EUR.

Minimálna výška grantu bude predstavovať 70 000 EUR a jeho maximálna výška 300 000 EUR. Grant EÚ bude mať formu náhrady do výšky 80 % skutočných oprávnených nákladov akcie. Žiadateľ musí zaručiť spolufinancovanie zostávajúcej sumy z vlastných zdrojov.

Komisia si vyhradzuje právo nerozdeliť všetky dostupné finančné prostriedky.

Maximálna dĺžka trvania projektov je 12 mesiacov.

6. Harmonogram a termín na predkladanie žiadostí

Etapy Dátum a obdobie Lehota na predkladanie žiadostí 28. júna 2018 Obdobie hodnotenia (orientačné) Júl až september 2018 Informovanie žiadateľov (orientačné) Október 2018 Podpis dohôd o grante (orientačné) December 2018/január 2019

7. Ďalšie informácie

Formuláre žiadostí, ako aj dodatočné informácie o výzve na predkladanie návrhov možno nájsť v usmerneniach pre žiadateľov dostupných na adrese http://ec.europa.eu/regional_policy/en/newsroom/funding-opportunities/calls-for-proposal/

Žiadosti musia spĺňať požiadavky stanovené v uvedených usmerneniach pre žiadateľov.

(1) Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

(2) http://ec.europa.eu/regional_policy/sources/tender/pdf/official/2018_financing_decision_ta.pdf

(3) Na účely tejto výzvy na predkladanie návrhov je „informačné opatrenie“ samostatný a jednoliaty súbor informačných činností týkajúcich sa politiky súdržnosti EÚ.

(4) Európska komisia v rámci tejto výzvy na predkladanie návrhov podporuje informačné opatrenia týkajúce sa politiky súdržnosti EÚ, ktorá sa realizuje prostredníctvom troch hlavných fondov: Európsky fond regionálneho rozvoja (EFRR), Kohézny fond (KF) a Európsky sociálny fond (ESF). V tomto zmysle je oprávnený projekt, ktorý sa zaoberá vplyvom ktoréhokoľvek z týchto troch fondov v regióne.

(5) Neúplný zoznam.

(6) Verejnoprávne subjekty alebo súkromnoprávne subjekty poverené vykonávaním verejnej služby.

(7) Ú. v. EÚ C 282, 26.8.2017, s. 10.

(8) Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).